Anexa 1

**Informațiile relevante în legătură cu activitățile proiectului**

**I. INFORMAȚII PRIVIND TEMEIUL INIȚIATIVEI ȘI CADRUL NORMATIV, STRATEGIC ȘI INSTITUȚIONAL RELEVANT**

Prezenta inițiativă a fost demarată având în vedere prevederile următoarelor documente:

* Art. 29 alin. (1) din OUG nr. 40/2015 privind gestionarea financiară a fondurilor europene pentru perioada de programare 2014-2020 și ale art. 34 alin. (6) și (7) din Normele metodologice de aplicare a prevederilor Ordonanţei de urgenţă a Guvernului nr. 40/2015 privind gestionarea financiară a fondurilor europene pentru perioada de programare 2014-2020, aprobate prin HG nr. 93/2016;
* Acordul de Parteneriat 2014-2020
* Programul Operaţional Asistență Tehnică 2014-2020 - Ghidul solicitantului;
* Strategia de Comunicare pentru Instrumente Structurale 2014-2020.

II. **INFORMAȚII PRIVIND PROIECTUL**

*Obiectivul proiectului* se referă la diseminarea în mod direct a informațiilor actualizate referitoare la oportunitățile de finanțare din fonduri ESI, fonduri naționale și extracomunitare, precum și la modalitățile de accesare acestora. De asemenea, se referă la sprijinirea publicului în identificarea surselor de finanțare celor mai potrivite pentru inițiativele concrete, precum și la indicarea activităților specifice de realizat pentru accesarea finanțării.

*Contextul proiectului:*

Centrul de Informare pentru Fonduri Europene Structurale și de Investiții 2014-2020 (fonduri ESI) este elementul central al Strategiei de Comunicare pentru Instrumente Structurale 2014-2020, strategie elaborată în conformitate cu prevederile art. 116 din Regulamentul (UE) nr. 1303/2013 și aprobată în cadrul Comitetului de Monitorizare POAT din noiembrie 2015. În cadrul acestui centru va fi îndeplinită atât funcția de informare (prin help-desk, call–center) și de promovare a fondurilor ESI 2014 – 2020, cât și funcția de ghișeu unic (one-stop-shop) finanțări pentru IMM-uri, oferind servicii de informare/ consiliere de tip one-stop shop privind posibilitatea obținerii de finanțări complementare din alte programe/ mecanisme/ instrumente naţionale şi europene.

„Centrul de Informare pentru Fonduri ESI (Centrul de Informare)” se referă la structura completă a Centrului la nivelul României și cuprinde ***Centrul Național*** ***de Informare*** și ***Rețeaua regională de puncte de informare*** stabilite la nivel județean, îndeplinind prin aceste structuri o dublă funcție: informare cu privire la fondurile ESI și funcția de ghișeu unic (one-stop-shop) finanțări pentru IMM, după cum urmează:

a. Centrul Național de Informare (Centrul Național) – localizat în București, realizează informarea la nivel național și îndeplinește funcția de ghișeu unic (one-stop-shop) finanțări pentru IMM la nivel de regiune București – Ilfov;

b. Rețeaua regională de puncte de informare stabilite la nivel județean (Rețeaua regională) – rețea alcătuită din puncte de informare localizate în teritoriu care sunt responsabile de informarea la nivel local și îndeplinesc funcția de ghișeu unic finanțări pentru IMM-uri (one-stop-shop) în zona respectivă.

Principalele *activități* ale proiectului, au fost grupate pe 2 componente majore, după cum urmează:

***Componenta 1: Informarea și orientarea diferitelor categorii de public din teritoriu cu privire la accesarea fondurilor ESI***

Angajații punctelor de informare de la nivel județean vor asigura:

- asistență de tip help-desk în identificarea oportunităților de finanțare pentru potențialii beneficiari locali pentru diferite programe operaționale finanțate din fondurile ESI 2014-2020;

- informații pentru potențialii beneficiari/ publicul larg/ media locală/ liderii de opinie cu privire la finanțările disponibile prin fondurile ESI și la rezultatele efective și preconizate ale acestora;

- pregătirea de materiale de informare generale pentru potențialii beneficiari și alte tipuri de public cu privire la oportunitățile de finanțare disponibile acestor materiale pentru publicarea în diferite formate;

- promovare curentă în mediul online. Liderul de proiect a prevăzut realizarea de campanii online de promovare a punctelor teritoriale;

- organizarea de evenimente de informare în domeniul fondurilor ESI și finanțărilor complementare, la nivel județean, la cererea Liderului, cel puțin bi-anual. Liderul a prevăzut, de asemenea, o serie de evenimente la nivel teritorial;

- asigurarea legăturii cu Autoritățile de Management/ Organismele Intermediare pentru helpdesk specific la depunerea proiectelor pe diferite apeluri ESI 2014-2020;

- dezvoltarea și gestionarea unui sistem de helpdesk și a unei baze de cunoștințe unitare, comune pentru Centrul Național, Rețeaua regională și alte instituții implicate în gestionarea fondurilor ESI (ex. autorități de management, organisme intermediare etc. care pot furniza informații pe temele acoperite prin asistența Centrului).

***Componenta 2: Informarea și orientarea IMM-urilor din teritoriu cu privire la accesarea fondurilor ESI, precum și posibilitatea obținerii unor finanțări complementare din surse/programe, naţionale, europene şi extracomunitare (asistență de tip ”one-stop-shop finanțări pentru IMM-uri”):***

Angajații punctelor de informare de la nivel județean vor asigura:

* oferirea de informații pentru potențialii antreprenori de la nivel local privind ansamblul surselor de finanţare, cerinţele administrative, precum şi posibilitatea obținerii unor finanțări complementare din instrumente ale Uniunii Europene, programe extra-comunitare sau din bugetul de stat.

Aceste două componente vor fi realizate în paralel, prin mai multe tipuri de activități:

* Informare și orientare prin intermediul următoarelor canale: aplicația online de tip help-desk, paginile de social media, telefonic (call center), față în față etc.;
* Diseminarea, în cadrul unor seminarii/ conferințe organizate de MDRAPFE, de informații de actualitate privind finanțările;
* Promovarea cu privire la punctele de informare.

În cadrul proiectului, Liderul de proiect va sprijini, din punctul de vedere al achiziției publice, publicarea de materiale informative. Conținutul materialelor va fi asigurat de angajații punctelor teritoriale.

De asemenea, pentru distribuirea prin punctele de informare Liderul va furniza materiale de informare și promovare produse și prin intermediul unui altor proiecte

II. **INFORMAȚII PRIVIND ESTIMĂRILE REFERITOARE LA BUGET ȘI PERIOADA DE IMPLEMENTARE**

Buget total anual estimat pentru partener/ județ: echivalentul a 34.800 euro, cuprinzând cheltuielile de personal eligibile aferente experților angajați și cheltuieli de administrație echivalent a 15% din salariul experților.

În ceea ce privește echipamentele necesare desfășurării activității, acestea vor fi achiziționate centralizat de Liderul de proiect. Până la achiziționarea acestora de către Lider, Partenerul va pune la dispoziție echipamente de lucru pentru experți, aceasta fiind o condiție pentru decontarea cheltuielilor de personal.

Perioada estimată de implementare este de 24 luni.